Humøret er højt hos Rikke Nielsen, der på vegne af LykkeLiga har modtaget 3,5 millioner kroner fra TrygFonden. Pengene skal skabe fællesskaber for unge med et udviklingshandicap og være med til at videreudvikle og fastholde spillere i LykkeLiga. LykkeLiga er skabt på initiativ af den tidligere professionelle aalborgensiske håndboldspiller Rikke Nielsen og tilbyder håndboldtræning for børn og unge med udviklingshandicap i klubber landet over. - Vi kan slet ikke få armene ned. Det betyder virkelig meget med de penge, siger Rikke Nielsen, der har titlen som LykkeLeder. Hun startede i 2016 med at træne sin egen datter Magda og stiftede siden hen LykkeLiga. - Det var som at kaste en sten i vandet, hvor ringene bare har bredt sig, siger Rikke Nielsen. I Danmark er der nu 77 klubber med i alt 1200 børn tilknyttet LykkeLiga, og rundt regnet 400 frivillige hjælper til med at få det hele til at fungere. Og det skal de 3,5 millioner kroner være med til at sikre. Fastholde de ældste spillere Med donationen skal tilbuddet LykkeLiga PRO udvikles, så de ældre spillere fastholdes. Som ungdomsspiller i LykkeLiga PRO tilbydes man en kontrakt med sin håndboldklub, hvor man forpligter sig til for eksempel at møde op til træning, spise sundt og motionere i fritiden. Kontrakten er individuel og forhandles mellem træner og spiller, og til gengæld modtager spilleren en startpakke med særligt LykkeLiga PRO sportsgrej. Hvis kontrakten overholdes, venter der også en bonus ved sæsonafslutning, hvilket for eksempel kan være en praktikplads hos én af LykkeLigas erhvervspartnere. I alt 500 unge fra målgruppen forventes at få glæde af indsatsen gennem den treårige projektperiode, der også vil byde på en række sociale arrangementer for PRO-spillerne. - Jeg havde aldrig drømt om, at det skulle udvikle sig til at blive så stort, så det er helt fantastisk, siger Rikke Nielsen.

Opsummering:
TrygFonden har givet 3,5 millioner kroner til at skabe fællesskaber for unge med et udviklingshandicap.